Diari Oficial de la Generalitat Valenciana


Sumari del DOGV 2779, del 27-06-1996 (1996/838595)

RESOLUCIÓ de 20 de juny de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de València, per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música José Iturbi, de titularitat municipal, en l'esmentada localitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2779

Data del DOGV
:   27-06-1996

Secció del DOGV
:   ALTRES DISPOSICIONS

Número del document
:   1996/838595


Data del document
:   20-06-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 20 de juny de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de València, per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música José Iturbi, de titularitat municipal, en l'esmentada localitat.   
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament de València, el 2 de gener de 1996, un conveni per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa, impartits pel Conservatori Professional de Música José Iturbi, de titularitat municipal en l'esmentada localitat, i en compliment del que estableix la clàusula vuitena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0417/96, i que figura com a annex d'aquesta resolució.  
València, 20 de juny de 1996.- La directora general del Secretariat del Govern: Catalina Escuin Palop.  
Conveni entre la Generalitat Valenciana (Conselleria de Cultura, Educació i Ciència) i l'Ajuntament de València per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música José Iturbi, de titularitat municipal en l'esmentada localitat  
València, 2 de gener 1996  
REUNITS  
D'una banda, l'Hble. Sr. Fernando Villalonga Campos, conseller de Cultura, Educació i Ciència de la Generalitat Valenciana, facultat per a aquest acte mitjançant Acord del Govern Valencià de 29 d'agost de 1995;  
De l'altra, l'Excma. Sra. Rita Barberá Nolla, alcaldessa-presidenta de l'Ajuntament de València, facultada per a aquest acte per l'acord de la Comissió de Govern de l'esmentat ajuntament d'1 de desembre de 1995, i assistida pel secretari general de la corporació, Sr. Vicent Miquel i Diego.  
MANIFESTEN  
1. El Conservatori Municipal Professional de Música José Iturbi de València, amb número de codi 61700069, està autoritzat pel Decret 104/1986, de 30 de juliol, del Govern Valenciana, (DOGV de 29.08.86), per a impartir amb plena validesa acadèmica oficial les següents assignatures de grau elemental del pla de 1966:   
Solfeig i Teoria de la Música, Conjunt Coral, Piano, Violí, Guitarra, Cant, Instruments de Vent-Metall, Instruments de Vent-Fusta, i Percussió.  
2. Així mateix, l'esmentat conservatori va ser autoritzat pel Decret 207/1992, de 23 de novembre, del Govern Valencià (DOGV de 02.12.92), a impartir amb plena validesa acadèmica oficial les següents assignatures d'ensenyament de música, de grau mitjà, de l'esmentat pla que s'extingeix:  
Solfeig i Teoria de la Música, Conjunt Coral i Instrumental, Violí, Piano, Guitarra, Cant, Clarinet, Saxòfon, Trompeta, Trombó i altres semblants, Instruments de Membranes, Làmines, Manxes Manuals i instruments semblants, Música de Cambra, Estètica i Història de la Música, de la Cultura i de l'Art, Improvisació Instrumental, Transposició Instrumental i Acompanyament, i Harmonia i Formes Musicals.  
3. L'Ajuntament de València ha sol·licitat l'autorització per a l'ampliació dels ensenyaments de grau mitjà del pla 1966, que s'han d'impartir pel Conservatori José Iturbi en les següents assignatures: Flauta Travessera, Oboè, Trompa, Violoncel, Contrabaix, Viola, Contrapunt, Fuga i Composició, així com l'ampliació dels ensenyaments Logse amb l'especialitat de Flauta de Bec.  
4. El Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics (BOE de 28.04.92) estableix en la disposició transitòria setena, punt 2, que el reconeixement de la validesa acadèmica oficial per als ensenyaments corresponents a la nova ordenació educativa (Logse) dels centres públics d'ensenyaments artístics no estatals existents al moment de la entrada en vigor d'aquell decret, es realitzarà per conveni entre aquests i l'administració educativa corresponent, a l'objecte de la inclusió en la programació general de l'ensenyament. I això, sense perjudici de l'obligació d'adequar-se als requisits mínims establits en la disposició transitòria segona, tercera, quarta i sisena del dit decret.  
Per tot això, en virtut de les competències que atorga el Reial Decret 2093/83, de 28 de juliol, sobre Traspàs de Funcions i Serveis de l'Administració de l'estat a la Generalitat Valenciana en matèria d'Educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura, Educació i Ciència i l'Ajuntament de València acorden subscriure aquest conveni d'acord amb les següents  
CLàUSULES  
Primera  
El Conservatori Professional de Música José Iturbi, de València, impartirà, amb reconeixement oficial i plenes facultats acadèmiques, els ensenyaments musicals de les especialitats de grau mitjà i elemental que té autoritzades del pla de 1966, ampliades amb les de Flauta Travessera, Oboè, Trompa, Violoncel, Contrabaix, Viola, Contrapunt, Fuga i Composició, i això fins a l'extinció, d'acord amb el calendari d'aplicació de la nova ordenació educativa vigent.  
Així mateix, aquest conservatori impartirà amb reconeixement oficial i plenes competències acadèmiques els ensenyaments musicals establits en la Llei 1/1990, de 3 d'octubre, de les especialitats de grau mitjà i elemental equivalents a les que té autoritzades del pla que s'extingeix, ampliades amb la de Flauta de Bec, a més de la resta d'assignatures obligatòries previstes en els currículums de grau mitjà i elemental que, per a cadascuna de les especialitats esmentades, assenyala la normativa aplicable vigent.  
La capacitat total del centre serà establida per la Conselleria de Cultura, Educació i Ciència, tenint en compte l'horari de funcionament del centre, les relacions numèriques professor/alumne exigides per la normativa vigent, les dedicacions horàries curriculars i les pròpies instal·lacions del centre.  
A efectes administratius, el Conservatori Professional de Música José Iturbi de València, queda adscrit al Conservatori Superior de Música Joaquín Rodrigo de València (número de codi 83302853).  
Segona  
Correspon al titular del Conservatori Professional de Música José Iturbi de València, la dotació pressupostària necessària per a les despeses derivades del personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.  
Tercera  
El Conservatori Professional de Música José Iturbi de València, s'haurà de sotmetre a l'autoritat de la Conselleria de Cultura, Educació i Ciència i de la inspecció educativa, en aquells supòsits previstos en el Decret 180/1992, de 10 de novembre, pel qual es regulen l'organització i les funcions de la inspecció educativa de la Comunitat Valenciana (DOGV de 27.11.92).  
Quarta  
El titular del Conservatori es compromet a:  
a) Complir allò que estableix en el títol tercer, pel que fa a òrgans de govern dels centres públics, la Llei Orgànica 8/1985, de 3 de juliol, Reguladora del Dret a l'Educació, amb les especificitats que determina l'últim paràgraf de la disposició addicional segona de l'esmentada llei orgànica.  
b) Complir els requisits establerts en l'article 2, apartat 2, del Decret 2618/1966, de 10 de setembre, sobre Reglamentació General de Conservatoris de Música (BOE de 24.10.66), i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
c) Fer que els plans d'estudis, programes, nivells, dedicació horària i sistema d'avaluació que s'hagen de desplegar es corresponguen amb els establits en la legislació vigent (Reial Decret 756/1992 de 26 de juny; Decret 151/1993, de 17 d'agost, del Govern Valencià; i Decret 2618/1966, de 10 de setembre).  
d) Seguir les mateixes directrius acadèmiques que l'administració educativa dicte per als centres depenents de la Conselleria de Cultura, Educació i Ciència, pel que fa a l'organització escolar del conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.  
e) La custòdia d'actes, expedients d'alumnes, registres de correspondència oficial i documents de caràcter administratiu que es generen en virtut de les facultats que se li confereixen.  
Cinquena  
Aquest conveni tindrà efecte, pel que fa al reconeixement dels ensenyaments del nou sistema educatiu, des del moment de la implantació de cada nivell, d'acord amb el calendari vigent d'aplicació de la Logse. I pel que fa a les assignatures ampliades del pla de 1966, des del curs 1992-93.  
Sisena  
Les modificacions que es produïsquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificats a l'administració educativa, la qual instruirà l'expedient d'autorització corresponent.  
Les esmentades modificacions tindran efecte en el moment en què es modifique el present conveni o se subscriga la corresponent addenda a aquest.  
Setena  
El present conveni tindrà una duració indefinida. No obstant això, podrà ser extingit per qualsevol de les causes següents:  
a. Per mutu acord de les parts.  
b. Per incompliment de les obligacions assumides per l'ajuntament.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat del centre o cessament de les activitats.  
Aquesta extinció tindrà efecte a partir de la fi del curs en què es donen les causes esmentades.  
En els supòsits previstos en els punts b) i d), l'extinció requerirà la comunicació prèvia de la conselleria al titular del conservatori.  
Vuitena  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat i perquè en quede constància, les dues parts firmen el present conveni en el lloc i la data consignats anteriorment.  
El conseller de Cultura, Educació i Ciència,  
Fernando Villalonga Campos  
L'alcaldessa-presidenta de l'Ajuntament de València,  
Rita Barberá Nolla  
El secretari general de l'Ajuntament de València,  
Vicent Miquel i Diego